Save our City maak verskil | Netwerk24
Save our City maak verskil
Deur Tamsyn Jantjies 23 Maart 2020 06:03
Al die partye betrokke by Save Our City se verskeie projekte is agter: Aasif Witbooi, Eusibio Fynn en Marshall Fransman. Voor is Edwina Fynn en Tyran Meyer. Foto:
Die gemeenskapsprojek Save Our City beoog om die dorp op te bou.
Tyran Meyer, ’n Worcester-boorling, doen al die afgelope 14 jaar gemeenskapswerk, maar het die organisasie eers in Augustus verlede jaar geregistreer.
“Behalwe om die gemeenskap op te bou, wil ons ook ’n platform vir die jeug skep. Ons wil vir jongmense die geleentheid skep om weg te bly van bendes, dwelms en verkeerde besluite,” sê Meyer.
Hulle wil hierdie doel deur middel van sport bereik.
“Ons het onlangs saam met Sporting Stars FC begin werk en die doel is om sport met ’n boodskap vir die kinders aan te bied.”
Die twee organisasies is ook besig om klere vir hul jaarlikse projek vir die komende winter bymekaar te maak. Save Our City maak ook weekliks sop wat hulle in die informele nedersettings en minderbevoorregte gebiede in Worcester uitdeel.
“Ons hoop om deur middel van hierdie projekte ’n verskil in mense se lewe te maak.”
Meyer het ook ’n vennootskap met ’n berader aangegaan en sal eersdaags gratis beradingsessies aanlyn begin aanbied vir dié wat dit nodig het.
“Farah Roos het oor die jare in verskeie beradingsvelde ervaring opgedoen en gaan ons help met hierdie aspek van die dienste wat ons wil lewer.”
Tans het die organisasie ’n plaaslike internetverskaffer wat hom van gratis internet voorsien, wat dit moontlik om in konstante kontak met alle rolspelers te bly.
Maar, vra Meyer, as daar enigiemand is wat skenkings in ander vorms kan doen, sal dit verwelkom word.
“Mense is welkom om geldelike skenkings te doen of klere vir kinders van alle ouderdomme, nie-bederfbare kos en ook bestanddele vir die weeklikse sop wat uitgedeel word, te skenk.”
Save Our City hou Saterdag 28 Maart ’n braai met kosverkope en vra die gemeenskap se ondersteuning.
Vir meer inligting of om skenkings te doen, kontak Tyran Meyer by 083 292 0153 of Eusibio Fynn by 062 681 2858. E-pos kan ook na saveourcity67@yahoo.com gestuur word. Volg ook die Facebook- en Twitter-blad Save our City.